Sud hujjatlari va boshqa organlar hujjatlarini ijro etish tizimini yanada takomillashtirish chora-tadbirlari to‘g‘risida

So‘nggi yillarda mamlakatimizda sud hujjatlari va boshqa organlar hujjatlarini ijro etish tizimini ilg‘or xorijiy tajriba asosida takomillashtirish bo‘yicha keng ko‘lamli chora-tadbirlar amalga oshirildi.
 Ayni paytda, fuqarolarning odil sudlovga bo‘lgan ishonchini yanada mustahkamlash, sud hokimiyatining nufuzi va ta’sirchanligini kuchaytirish maqsadida sud hujjatlari va boshqa organlar hujjatlari ijrosining samaradorligini yanada oshirish taqozo etilmoqda.
 Bu borada, Bosh prokuratura huzuridagi Majburiy ijro byurosi (keyingi o‘rinlarda — Byuro) tuzilmasi hamda vakolatlarini maqbullashtirish, uning ish uslubini tubdan qayta ko‘rib chiqish, manfaatdor vazirlik va idoralar, mahalliy davlat hokimiyati organlari bilan o‘zaro hamkorligini kuchaytirish zaruriyati yuzaga keldi. 
 Fuqarolar va tadbirkorlar huquq hamda qonuniy manfaatlarining ishonchli himoyasini ta’minlash, sud hujjatlari va boshqa organlar hujjatlarini o‘z vaqtida va sifatli ijro etishning samarali mexanizmlarini joriy etish, aholining odil sudlovga ishonchini yanada mustahkamlash maqsadida, shuningdek, 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid davlat dasturiga muvofiq:
 1. Belgilansinki:
 Byuro o‘z faoliyatini markazlashganlik tamoyiliga muvofiq quyi turuvchi rahbarlarning yuqori turuvchi rahbarlarga bo‘ysunishi va hisobdorligi asosida amalga oshiradi;
 Byuro direktori o‘z faoliyatida bevosita Bosh prokurorga bo‘ysunadi va hisobdor bo‘ladi hamda Bosh prokuror Byuro faoliyatining natijadorligi bo‘yicha mas’ul hisoblanadi;
 sud hujjatlari va boshqa organlar hujjatlarining majburiy ijrosi jarayoniga aralashish, ya’ni, sud hujjatining ijro etilishiga to‘sqinlik qilish maqsadida davlat ijrochisiga noqonuniy topshiriqlar berish yoxud boshqa shaklda qonunga xilof ravishda ta’sir o‘tkazish taqiqlanadi.
 2. Sud hujjatlari va boshqa organlar hujjatlarini ijro etish samaradorligini oshirish bo‘yicha respublika kengashi (keyingi o‘rinlarda — Respublika kengashi) 1-ilovaga muvofiq tarkibda, sud hujjatlari va boshqa organlar hujjatlarini ijro etish samaradorligini oshirish bo‘yicha hududiy kengashlar (keyingi o‘rinlarda — hududiy kengashlar) 2-ilovaga muvofiq namunaviy tarkibda tashkil etilsin.
 Quyidagilar Respublika kengashining (N.T. Yo‘ldoshev) asosiy vazifalari etib quyidagilar belgilansin:
 ijro hujjatlarining majburiy ijrosini ta’minlash jarayonida yuzaga kelayotgan muammolarning sabab va shart-sharoitlarini muhokama qilish hamda ularni bartaraf etish va kelgusida oldini olishni ta’minlash, Byuro organlari, shuningdek, boshqa davlat organlari va tashkilotlari tomonidan amalga oshirilishi lozim bo‘lgan chora-tadbirlarni belgilash va ularning ijrosini nazorat qilish; 
 ijro hujjatlarining majburiy ijrosini ta’minlash jarayonida huquqni muhofaza qiluvchi organlar hamda boshqa davlat organlari va tashkilotlarining hamkorligi, tegishli davlat organlari tomonidan majburiy ijro organlariga taqdim qilinayotgan ijro hujjatlarining miqdori va sifati bilan bog‘liq masalalarni muhokama qilish; 
 sud hujjatlari va boshqa organlar hujjatlarini ijro etish samaradorligini oshirishga oid boshqa masalalarni ko‘rib chiqish.
 Quyidagilar hududiy kengashlarning asosiy vazifalari etib quyidagilar belgilansin:
 Byuroning hududiy boshqarmalari boshliqlari hamda boshqa hududiy idora va tashkilotlar rahbarlarining sud hujjatlari va boshqa organlar hujjatlarini ijro etish holati bo‘yicha axborotini tinglash;
 davlat yoki davlat organlari foydasiga yoxud ular manfaatlarini ko‘zlab berilgan ijro hujjatlarini ijrosiz qaytarib olish holatlarini birma-bir muhokama qilish. Bunda, asossiz qaytarib olish holatlariga yo‘l qo‘ygan mansabdor shaxslarni javobgarlikka tortish bo‘yicha yuqori turuvchi tashkilotlarga tavsiyalar kiritish;
 majburiy ijro harakatlari jarayonida ziddiyatli va nizoli holatlarni keltirib chiqaradigan sabab va omillarni aniqlash, ularni bartaraf etish choralarini ko‘rish. Bunday jarayonlarga xalq deputatlari tuman (shahar) Kengashlari deputatlarini, fuqarolik jamiyati institutlari hamda ommaviy axborot vositalari vakillarini keng jalb etish choralarini ko‘rish;
 yordamga muhtoj va og‘ir ahvolga tushib qolgan qarzdorlarning manzilli ro‘yxatlarini tuzib, ular bilan yakka tartibda ishlash, jumladan ularga amaliy yordam ko‘rsatish va bandligini ta’minlashda ko‘maklashish;
 ijro hujjatlari bo‘yicha xatlangan mol-mulklarni sotish uchun tuman va shaharlardagi aholi gavjum bozorlar hamda savdo markazlarida yarmarkalar tashkil etish choralarini ko‘rish;
 qarzdor — budjet tashkilotlaridan pul mablag‘lari undirish to‘g‘risidagi ijro hujjatlari bo‘yicha ularning mablag‘lari yetarli bo‘lmagan hollarda, qarzdorlikni mahalliy budjet daromadlarining oshirib bajarilgan qismi hisobidan qoplash to‘g‘risida takliflar kiritish;
 sud hujjatlari va boshqa organlar hujjatlarini ijro etish samaradorligini oshirishga oid boshqa masalalarni ko‘rib chiqish.
 3. Belgilab qo‘yilsinki:
 Byuro va uning hududiy boshqarmalari tegishlicha Respublika kengashi va hududiy kengashlarning ishchi organi hisoblanadi;
 Respublika kengashi va hududiy kengashlar yig‘ilishlari har oyda kamida bir marotaba o‘tkaziladi. Respublika kengashi va hududiy kengashlar yig‘ilishlariga davlat organlari rahbarlari, jamoat tashkilotlari va ommaviy axborot vositalari vakillari taklif etilishi mumkin;
 hududiy kengashlar o‘z faoliyati to‘g‘risida har oyda Respublika kengashiga hisobot beradi;
 Byuro hududiy kengashlar bilan birgalikda tizimli ravishda ish yurituvidagi ijro hujjatlarini xatlovdan o‘tkazib boradi; 
 Respublika kengashi va hududiy kengashlar sud hujjatlari va boshqa organlar hujjatlari ijrosini to‘xtatish to‘g‘risida qaror qabul qilishga yoki boshqa shaklda ko‘rsatmalar berishga haqli emas. 
 Respublika kengashi har oyda O‘zbekiston Respublikasi Prezidenti Administratsiyasiga sud hujjatlari va boshqa organlar hujjatlarini ijro etish holati bo‘yicha axborot kiritib borsin. 
 4. 2021-yil 1-yanvardan boshlab Byuro hududiy boshqarmalari va tuman (shahar) bo‘limlari boshliqlari o‘z faoliyati to‘g‘risida tegishincha Qoraqalpog‘iston Respublikasi Jo‘qorg‘i Kengesiga, xalq deputatlari viloyat, tuman va shahar Kengashlariga har yarim yilda hisobot taqdim etib borsin. 
 Oliy Majlis Senati, Qoraqalpog‘iston Respublikasi Jo‘qorg‘i Kengesi, xalq deputatlari viloyat, tuman va shahar Kengashlari Byuro organlarining faoliyati to‘g‘risidagi hisobotlarni chuqur tahlillar asosida tanqidiy muhokama qilishni tashkil etsin.
 5. Ijro hujjatlari Byuro organlari ish yurituviga hudud va toifalarga quyidagi tartibda taalluqli bo‘lishi belgilansin: 
 a) Byuroning markaziy apparatiga:
 turli viloyatlarda joylashgan bir nechta qarzdorlarga, shu jumladan solidar qarzdorlarga nisbatan berilgan ijro hujjatlari; 
 ijro hujjati majburiy ijro etish uchun taqdim etilgan sanada belgilangan bazaviy hisoblash miqdorining 100 000 baravari va undan ortiq summani undirishni nazarda tutuvchi ijro hujjatlari;
 xorijiy davlatlar, ularning davlat organlari, O‘zbekiston Respublikasida akkreditatsiya qilingan xorijiy davlatlarning diplomatik vakolatxonalari va konsullik muassasalari, xalqaro hukumat tashkilotlari va ularning vakolatxonalari, shuningdek, ularning diplomatik immunitetga ega bo‘lgan xodimlariga nisbatan berilgan ijro hujjatlari;
 Bosh davlat ijrochisi yoki uning o‘rinbosari qaroriga ko‘ra Byuroning hududiy organlari ish yurituvidan markaziy apparat ish yurituviga olingan va alohida muhim ahamiyatga ega bo‘lgan ijro hujjatlari;
 b) Byuroning hududiy boshqarmalariga:
 turli tuman (shahar)larda joylashgan bir nechta qarzdorlarga, shu jumladan solidar qarzdorlarga nisbatan berilgan ijro hujjatlari; 
 ijro hujjati majburiy ijro etish uchun taqdim etilgan sanada belgilangan bazaviy hisoblash miqdorining 50 000 baravaridan 100 000 baravarigacha summani undirishni nazarda tutuvchi ijro hujjatlari; 
 ijro hujjati bo‘yicha qarzdor-yuridik shaxs xorijiy davlatning rezidenti hisoblangan ijro hujjatlari;
 Qoraqalpog‘iston Respublikasi, viloyatlar va Toshkent shahar Bosh davlat ijrochilari yoki ularning o‘rinbosarlari qaroriga ko‘ra Byuroning tuman (shahar) bo‘limlari ish yurituvidan hududiy boshqarma ish yurituviga olingan va alohida muhim ahamiyatga ega bo‘lgan ijro hujjatlari;
 v) Byuroning tuman (shahar) bo‘limlariga — mazkur bandning “a” va “b” kichik bandlarida nazarda tutilmagan boshqa ijro hujjatlari. 
 Belgilansinki, majburiy ijro harakatlarini amalga oshirish jarayonida qonuniylikni ta’minlash maqsadida mazkur bandda nazarda tutilgan taalluqlilikdan qat’i nazar, ijro hujjati:
 Bosh prokurorning topshirig‘iga yoki Bosh davlat ijrochisining qaroriga asosan Byuro markaziy apparati yoki muayyan Byuro organi ish yurituviga;
 Qoraqalpog‘iston Respublikasi, viloyatlar va Toshkent shahar Bosh davlat ijrochilari va ularning o‘rinbosarlari qarorlariga asosan Byuroning hududiy boshqarmasi yoki tegishli hududdagi Byuroning tuman (shahar) bo‘limi ish yurituviga olib berilishi mumkin. 
 6. Sud hujjatlari va boshqa organlar hujjatlariga asosan voyaga yetmagan farzandlarning moddiy ta’minoti uchun aliment pullarini hisoblash va to‘lash tartib-taomillari ustidan qat’iy nazorat o‘rnatish maqsadida:
 a) Bosh prokuratura va Oliy sudning Aliment majburiyatlarini ijro etish va nazorat qilishning yagona axborot tizimini yaratish hamda aliment majburiyatlari bo‘yicha alohida bank hisobvarag‘ini ochish to‘g‘risidagi taklifiga rozilik berilsin; 
 b) 2021-yil 1-martdan boshlab quyidagi tartib o‘rnatilsin:
 ijro hujjatlari bo‘yicha aliment majburiyatlarini bajarish qarzdorlar tomonidan Aliment majburiyatlarini ijro etish va nazorat qilishning yagona axborot tizimi orqali amalga oshiriladi;
 Aliment majburiyatlarini ijro etish va nazorat qilishning yagona axborot tizimi aliment majburiyatlari bo‘yicha alohida bank hisobvarag‘i bilan integratsiya qilinadi. Bunda Byuro tomonidan ijro hujjatlari bo‘yicha undiruvchi (aliment oluvchi) nomiga tegishli bank kartasi rasmiylashtiriladi hamda aliment pullari, shu jumladan qarzdorning ish haqidan ushlab qolingan aliment pullari ushbu aliment majburiyatlari bo‘yicha alohida bank hisobvarag‘i orqali mazkur bank kartasiga o‘tkaziladi. 
 Bosh vazir maslahatchisi (O.M. Umarov) Aliment majburiyatlarini ijro etish va nazorat qilishning yagona axborot tizimini joriy etishga mas’ul etib belgilansin.
 7. Bosh prokuratura (N.T. Yo‘ldoshev) manfaatdor vazirlik va idoralar bilan birgalikda uch oy muddatda qonun hujjatlariga sud hujjatlari bajarilishi bo‘yicha davlatning majburlov kuchini safarbar qilmagan holda ularning ixtiyoriy ijro qilinishini yanada keng tatbiq etishga qaratilgan quyidagi o‘zgartish va qo‘shimchalarni nazarda tutuvchi qonun loyihasini ishlab chiqsin va O‘zbekiston Respublikasi Prezidenti Administratsiyasiga kiritsin: 
 a) jarima tariqasidagi jinoiy jazoni mahkum tomonidan hukm qonuniy kuchga kirgan kundan boshlab uch oy muddatda (voyaga yetmagan shaxslar uchun — olti oy muddatda) davlat ijrochisi nazorati ostida ixtiyoriy ijro etish. Bunda mahkumning jinoiy jazo tariqasida tayinlangan jarimani belgilangan muddatda ixtiyoriy to‘lashdan bo‘yin tovlashi jarimaning to‘lanmagan qismini majburiy jamoat ishlari, xizmat bo‘yicha cheklash, ozodlikni cheklash yoki ozodlikdan mahrum qilish kabi boshqa jinoiy jazo turlariga o‘zgartirishga sabab bo‘ladi;
 b) ayrim toifadagi sud hujjatlari va boshqa organlar hujjatlarining ijrosini ta’minlash choralari natijasiz bo‘lgan taqdirda, mazkur hujjatlarni oxirgi chora sifatida majburiy ijro organlariga taqdim etish tartibini joriy etish, jumladan:
 yuridik shaxsdan pul mablag‘larini undirish to‘g‘risidagi ijro hujjatlari — ijro hujjati undiruvchi tomonidan qarzdor-yuridik shaxsga xizmat ko‘rsatuvchi bank muassasasiga ijrosini ta’minlash uchun taqdim etilgandan so‘ng (Davlat budjetiga undiruvlarni nazarda tutuvchi ijro hujjatlari bundan mustasno);
 davlat ro‘yxatidan o‘tgandan so‘ng yuzaga keladigan mulkiy huquqlarni belgilash yoki ularni davlat ro‘yxatidan o‘tkazish to‘g‘risidagi ijro hujjatlari — ijro hujjati undiruvchi tomonidan tegishli mulkiy huquqlarni davlat ro‘yxatidan o‘tkazuvchi davlat organlari va tashkilotlariga ijrosini ta’minlash uchun taqdim etilgandan so‘ng;
 qimmatli qog‘ozlarga bo‘lgan egalik huquqini belgilashni yoki qimmatli qog‘ozlarning miqdori va toifasida aniqlanadigan yuridik shaxslardagi ulushni belgilashni yoxud qimmatli qog‘ozlarga bo‘lgan huquqni hisobga olish majburiyatini yuklashni nazarda tutuvchi ijro hujjatlari — qimmatli qog‘ozga bo‘lgan egalik huquqini ijro hujjatida nazarda tutilgan shaxs nomiga hisobga qo‘yish maqsadida ijro hujjati undiruvchi tomonidan vakolatli tashkilotga ijrosini ta’minlash uchun taqdim etilgandan so‘ng;
 ishga tiklash to‘g‘risidagi ijro hujjatlari — ijro hujjati undiruvchi tomonidan ishga tiklash vakolatiga ega bo‘lgan ish beruvchiga ijrosini ta’minlash uchun taqdim etilgandan so‘ng;
 ish haqi va unga tenglashtirilgan to‘lovlarni undirishni nazarda tutuvchi ijro hujjatlari — ijro hujjati undiruvchi tomonidan ish haqi va unga tenglashtirilgan to‘lovlarni amalga oshirishi lozim bo‘lgan tegishli tashkilotga ijrosini ta’minlash uchun taqdim etilgandan so‘ng; 
 qarzdor — davlat organi (tashkiloti) yoki uning mansabdor shaxslari (ijro hujjati mansabdor shaxsning davlat organi va tashkilotidagi xizmat vazifasi va majburiyatiga taalluqli bo‘lsa) bo‘lgan yoxud ularga majburiyat yuklashni nazarda tutuvchi ijro hujjatlari — ijro hujjati undiruvchi tomonidan qarzdor — davlat organi (tashkiloti) yoki uning mansabdor shaxsiga yoxud ijro hujjatida majburiyat yuklatilgan davlat organi (tashkiloti) yoki uning mansabdor shaxsiga ijrosini ta’minlash uchun taqdim etilgandan so‘ng; 
 iste’mol qilingan energiya resurslari va ichimlik suvi uchun majburiy to‘lovlarni undirish to‘g‘risidagi ijro hujjatlari — ijro hujjatini berish to‘g‘risidagi ariza vakolatli organ yoki mansabdor shaxsga berilguniga qadar iste’molchi energiya resurslari tarmoqlari va suv ta’minotidan uzilganligini (qonunchilikka muvofiq tarmoqdan uzish mumkin bo‘lmagan iste’molchilar bundan mustasno) tasdiqlovchi hujjatni ijro hujjatiga ilova qilgan taqdirda;
 ma’muriy jarima qo‘llash to‘g‘risidagi ijro hujjatlari — ijro hujjati jarimani uning ish haqi yoki boshqa maoshidan, nafaqasidan yoki stipendiyasidan ushlab qolish orqali ijro hujjati ijrosini ta’minlash uchun tegishli ish haqi yoki boshqa maoshni, nafaqa yoki stipendiyani to‘lashni amalga oshiruvchi tashkilotga taqdim etilganidan so‘ng, huquqbuzar ishlamayotgan yoki uning ish joyi noma’lum bo‘lgan holatlar bundan mustasno. Ushbu tartib sudning ma’muriy jarima qo‘llash to‘g‘risidagi ijro hujjatlariga nisbatan tatbiq etilmaydi.
 Mazkur kichik bandda nazarda tutilgan ijro hujjatlari ular taqdim etilgan tashkilot va mansabdor shaxslar tomonidan, agar ijro hujjatida boshqa muddat ko‘rsatilmagan bo‘lsa, ular taqdim etilgan kundan boshlab o‘n besh kun muddat ichida, bankka taqdim etilgan taqdirda — keyingi ish kunidan kechiktirmay ijro etiladi. Ushbu toifadagi ijro hujjatlari talablari mazkur kichik bandda ko‘rsatilgan tashkilotlar va ularning mansabdor shaxclari tomonidan uzrli sabablarsiz ijro etilmasligi ushbu shaxslarni qonunda belgilangan javobgarlikka tortishga hamda ijro hujjatlarini qonunchilikda belgilangan tartibda majburiy ravishda ijro etish choralarini ko‘rishga sabab bo‘ladi; 
 v) qarzdor muomalaga layoqatsiz deb topilganligi munosabati bilan va undiruvchi iltimosiga ko‘ra ijro ishi yuritishni to‘xtatib turish to‘g‘risida qaror qabul qilish vakolatini sudlardan davlat ijrochisiga o‘tkazish;
 g) O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakilga va Savdo-sanoat palatasiga hamda ularning hududiy bo‘linmalariga davlat daromadiga undirishni nazarda tutuvchi ijro hujjatlari bo‘yicha qarzdor — tadbirkorlik subyektlarining manfaatlarini ko‘zlab ijro hujjatlari yuzasidan ijroni kechiktirish yoki bo‘lib-bo‘lib ijro etish to‘g‘risidagi ariza bilan sudga va ijro hujjatini bergan boshqa organga murojaat etish huquqini berish;
 d) qonun hujjatlarida nazarda tutilgan yirik bitimlarni tuzishda, ayrim turdagi moliya-kredit xizmatlari, xalqaro yo‘lovchi tashish xizmatlari va davlat xizmatlarini ko‘rsatishda ijro hujjatlari bo‘yicha qarzdorlik mavjudligini belgilangan tartibda tekshirmaganlik uchun ma’muriy javobgarlikni belgilash;
 e) sud hujjatlari va boshqa organlar hujjatlarining majburiy ijrosi jarayoniga aralashganlik uchun jinoiy javobgarlikni belgilash.
 8. Belgilab qo‘yilsinki, 2021-yil 1-martdan boshlab:
 sud hujjatlari va boshqa organlar hujjatlari majburiy ijrosi doirasida mol-mulkni shartnoma-vositachilik asoslarida sotish faqatgina mol-mulkni qabul qilishdan uni sotishgacha bo‘lgan jarayonlarni masofaviy monitoring qilish elektron tizimini joriy qilgan savdo tashkilotlari tomonidan amalga oshiriladi;
 sud hujjatlari va boshqa organlar hujjatlari majburiy ijrosi doirasida mol-mulkni shartnoma-vositachilik asoslarida sotish bo‘yicha savdo do‘konlarini tanlab olishda mol-mulkni internet-do‘konlar orqali sotishni amalga oshiruvchi savdo tashkilotlariga ustunlik beriladi.
 Bosh prokuratura (N.T. Yo‘ldoshev) 2021-yil 1-fevralga qadar ijro hujjatlari bo‘yicha xatlangan mol-mulkni shartnoma-vositachilik shartlari asosida realizatsiya qilish tartibini ishlab chiqib, Vazirlar Mahkamasiga tasdiqlash uchun kiritsin.
 9. Bosh prokuratura (N.T. Yo‘ldoshev):
 2021-yil 1-yanvardan boshlab davlat ijrochisi lavozimiga yangi tayinlangan shaxslarga Bosh prokuratura Akademiyasida maxsus dastur bo‘yicha boshlang‘ich tayyorgarlik kurslarini o‘taganidan so‘ng o‘z xizmat vazifalariga kirishishga ruxsat berish tartibini joriy etsin; 
 bir oy muddatda maxsus dasturni tasdiqlasin, bunda kasb odobnomasi qoidalarini o‘rganishni, psixologiya, ziddiyatlarni hal qilish va vaqtni boshqarish (“taym-menejment”) asoslariga, shuningdek, Byuro organlarida foydalaniladigan axborot tizimlari va dasturiy komplekslar bilan ishlash ko‘nikmalariga o‘rgatishni nazarda tutsin; 
 Byuro organlari tizimida davlat ijrochisi lavozimini 2021-yil 1-yanvarga qadar egallab kelgan barcha xodimlar maxsus dastur asosida 2021-yil yakuniga qadar qayta tayyorgarlikdan o‘tishini ta’minlasin; 
 davlat ijrochilarini rag‘batlantirish maqsadida Byuro organlari xodimlari o‘rtasida har yili “Yilning eng yaxshi davlat ijrochisi” tanlovini joriy etsin.
 10. Byuro boshqaruv xodimlarining cheklangan soni 3 542 nafar, shu jumladan markaziy apparatda 82 nafar etib belgilansin. 
 Majburiy ijro byurosini rivojlantirish jamg‘armasining (keyingi o‘rinlarda — Jamg‘arma) Ijro etuvchi direksiyasi tugatilsin hamda Jamg‘arma mablag‘larining to‘planishi va sarflanishini tezkor boshqarish vazifasi Byuroga yuklatilsin. 
 Moliya vazirligi (T.A. Ishmetov) Jamg‘arma hisobidan 2020-yil 1-noyabrga qadar moliyalashtirilishi lozim bo‘lgan Byuro, Bosh prokuratura huzuridagi Iqtisodiy jinoyatlarga qarshi kurashish departamenti va Bosh prokuratura Akademiyasi xodimlarining ish haqi va unga tenglashtirilgan to‘lovlar (yuzaga kelgan qarzdorliklar bilan birga) joriy yilning III choragi yakuni bo‘yicha Davlat budjeti daromadlarining prognoz ko‘rsatkichlaridan ortiqcha bajarilgan qismi hisobidan qoplab berilishini ta’minlasin. 
 2020-yil 1-noyabrdan boshlab:
 Bosh prokuratura Akademiyasi xodimlariga Jamg‘arma hisobidan har oyda to‘lanadigan 100 foizlik ustama to‘lash to‘xtatilsin;
 Byuro xodimlari mehnatiga haq to‘lash bilan bog‘liq xarajatlar (Jamg‘arma hisobidan moliyalashtiriladigan qismini chegirib tashlagan holda) hamda Bosh prokuratura huzuridagi Iqtisodiy jinoyatlarga qarshi kurashish departamenti xodimlari mehnatiga haq to‘lash bilan bog‘liq xarajatlar Davlat budjeti mablag‘lari hisobidan moliyalashtirilsin.
 11. 2020-yil 1-noyabrdan boshlab Byuroning qattiq maishiy chiqindilarni to‘plash va olib chiqish xizmatlari uchun aholi tomonidan to‘lovlar to‘liq va o‘z vaqtida to‘lanishini ta’minlash bo‘yicha vazifa va vakolatlari tugatilsin.
 Belgilansinki: 
 aholidan qattiq maishiy chiqindilarni to‘plash va olib chiqish xizmatlari uchun to‘lovlar ushbu xizmatlarni ko‘rsatuvchi tashkilotlar tomonidan Sanitar tozalash ishlarini tashkil etish respublika markazida yuritiladigan yagona billing tizimida aks etgan holda, qoida tariqasida, elektron to‘lov tizimlari orqali yig‘iladi; 
 qattiq maishiy chiqindilarni to‘plash va olib chiqish xizmatlari bo‘yicha to‘lovlar va qarzdorliklarning hisobini yagona billing tizimida yuritish, shuningdek, qarzdorliklarni sud orqali undirish Sanitar tozalash ishlarini tashkil etish respublika markazining hududiy filiallari tomonidan amalga oshiriladi.
 12. Belgilansinki, 2020-yil 1-dekabrdan boshlab, jinoyat natijasida davlatga yetkazilgan zarar, davlat bojlari, jinoiy va ma’muriy jarimalar, davlat foydasiga boshqa turdagi undiruvlar hamda davlat daromadiga o‘tkaziladigan olib qo‘yilgan mol-mulkni sotishga oid ijro hujjatlari bo‘yicha kelib tushgan mablag‘lar alohida g‘aznachilik hisobraqamida jamlanadi va 3-ilovaga muvofiq belgilangan miqdorda “Temir daftar”, “Ayollar daftari” va “Yoshlar daftari”ga kiritilgan fuqarolarni qo‘llab-quvvatlash uchun ochilgan hisob raqamlariga proporsional tartibda yo‘naltiriladi. 
 Mazkur bandda nazarda tutilgan ijro hujjatlari bo‘yicha kelib tushgan mablag‘larning oluvchilar va budjet tizimi budjetlari darajalari o‘rtasidagi taqsimoti mablag‘larning belgilangan qismi “Temir daftar”, “Ayollar daftari” va “Yoshlar daftari”ga kiritilgan fuqarolarni qo‘llab-quvvatlash uchun ochilgan hisob raqamlariga o‘tkazilganidan keyin amalga oshirilishi belgilansin.
 13. Bosh prokuratura (N.T. Yo‘ldoshev) Oliy sud (K.F. Kamilov), Ichki ishlar vazirligi (P.R. Bobojonov) va Adliya vazirligi (R.K. Davletov) bilan birgalikda amaldagi qonun hujjatlariga quyidagilarni nazarda tutuvchi o‘zgartirish va qo‘shimchalar kiritish haqida takliflarni O‘zbekiston Respublikasi Prezidenti Administratsiyasiga kiritsin: 
 bir oy muddatda fuqarolarning mol-mulkiga (pul mablag‘lari bundan mustasno) daxl qilmagan hamda ularga nisbatan huquqiy ta’sir va javobgarlik choralarini qo‘llamagan holda majburiy ijro etish mexanizmini (soddalashtirilgan majburiy ijro ishini yuritish institutini) joriy etish; 
 ikki oy muddatda elektr va issiqlik energiyasi, gaz, ichimlik suvidan foydalanish qoidalarini buzish bilan bog‘liq jinoyatlarni, agar huquqbuzarlik natijasida ancha miqdordan kam bo‘lgan zarar yetkazilgan bo‘lsa, dekriminalizatsiya qilish.
 14. Belgilansinki, 2020-yil 1-dekabrdan boshlab:
 a) ma’muriy jarima qo‘llash to‘g‘risidagi ijro hujjatlari Byuro organlariga jarimani ixtiyoriy to‘lash uchun muddatlar tugaganidan so‘ng taqdim etiladi, bunda jarimani ixtiyoriy to‘lash imkoniyati to‘g‘risida huquqbuzarni xabardor qilgan holda unga ma’muriy jarima qo‘llash to‘g‘risidagi qarorning topshirilganligi yoki yuborilganligini tasdiqlovchi hujjat ijro hujjatiga majburiy tartibda ilova qilinadi; 
 b) ijro hujjatini majburiy ijro etish davomida qarzdorning xatlangan mol-mulki boshlang‘ich narxdan 30 foizlik chegirma bilan, Davlat budjetiga undirishni nazarda tutuvchi ijro hujjatlari bo‘yicha sotilayotgan mol-mulk esa — hududiy kengashlar qaroriga muvofiq 50 foizgacha chegirma bilan narxni oshirib borish uslubida o‘tkaziladigan dastlabki elektron onlayn-auksionga qo‘yiladi, bundan garovga qo‘yilgan mol-mulk bilan ta’minlangan qarzdorlikni undirish to‘g‘risidagi ijro hujjatlari mustasno;
 v) mulkiy tusga ega bo‘lgan ijro hujjatlari bo‘yicha undiriladigan ijro yig‘imi:
 undiruv summasi 1 000 bazaviy hisoblash miqdoridan ortiq bo‘lmagan ijro hujjatlari bo‘yicha — undirilayotgan summaning 5 foizi;
 undiruv summasi 1 000 bazaviy hisoblash miqdoridan ortiq bo‘lgan ijro hujjatlari bo‘yicha — undirilayotgan summaning 2 foizi miqdorida o‘rnatiladi.
 Bunda, ijro yig‘imi qo‘llanilgan ijro ishlari birlashtirilgan taqdirda, qo‘llanilgan ijro yig‘imining miqdori o‘zgartirilmaydi;
 g) Byuro organlari ish yurituvidagi ijro hujjatlari bo‘yicha Jamg‘armaga ayrim ajratmalar quyidagi miqdorlarda belgilansin:
 Byuroning xodimlari tomonidan qo‘llaniladigan ijro yig‘imi summalarining 100 foizi;
 ijro ishi yuritish bo‘yicha Davlat budjetiga undirilgan summalarning (qarzdorning mol-mulkini sotish hisobiga soliq qarzini undirish bundan mustasno) 5 foizi.
 15. Shunday tartib o‘rnatilsinki, unga muvofiq:
 2021-yil 1-martdan boshlab ijro hujjatlarida majburiy tartibda qarzdor-jismoniy shaxsning shaxsiy identifikatsiya raqami (O‘zbekiston Respublikasi fuqarosi hisoblanmagan jismoniy shaxs bo‘yicha — shaxsini tasdiqlovchi boshqa hujjatlarning rekvizitlari), shuningdek, qarzdor — yuridik shaxsning soliq to‘lovchi identifikatsiya raqami ko‘rsatiladi;
 elektr, issiqlik energiyasi, gaz, vodoprovoddan foydalanish qoidalarini buzish bilan bog‘liq jinoyatlarni aniqlash, bartaraf etish va ularning oldini olish vazifasi — Bosh prokuratura huzuridagi Iqtisodiy jinoyatlarga qarshi kurashish departamenti va uning hududiy bo‘linmalari tomonidan amalga oshiriladi;
 elektr, issiqlik energiyasi, gazdan foydalanish qoidalarini buzish bilan bog‘liq ma’muriy huquqbuzarliklarni aniqlash, bartaraf etish va ularning oldini olish vazifasi — ichki ishlar organlari tomonidan amalga oshiriladi. 
 Bosh prokuratura (N.T. Yo‘ldoshev) Oliy sud (K.F. Kamilov), Ichki ishlar vazirligi (P.R. Bobojonov) va Adliya vazirligi (R.K. Davletov) bilan birgalikda ikki oy muddatda mazkur bandda nazarda tutilgan masalalar yuzasidan tegishli qonun loyihasini Oliy Majlis Qonunchilik palatasiga kiritsin. 
 16. Axborot texnologiyalari va kommunikatsiyalarini rivojlantirish vazirligi (Sh.M. Sadikov) Bosh prokuratura (N.T. Yo‘ldoshev), Ichki ishlar vazirligi (P.R. Bobojonov), Adliya vazirligi (R.K. Davletov) va Moliya vazirligi (T.A. Ishmetov) bilan birgalikda:
 uch oy muddatda ma’muriy huquqbuzarliklar to‘g‘risidagi ishlarni ko‘rib chiqish vakolatiga ega bo‘lgan, shuningdek, yuridik ahamiyatga ega harakatlarni amalga oshiruvchi davlat organlarining axborot tizimlari va ma’lumotlar bazalarining davlat bojlari, ma’muriy jarimalar va boshqa to‘lovlarni to‘lash yuzasidan interaktiv davlat xizmatlarini ko‘rsatishga tayyorligini xatlov asosida o‘rganib chiqsin;
 2021-yil 1-aprelga qadar Yagona interaktiv davlat xizmatlari portalida davlat bojlarini va davlat organlari tomonidan solingan jarimalarni va boshqa to‘lovlarni tegishli bank va boshqa to‘lov tizimlari orqali onlayn tarzda to‘lash bo‘yicha davlat xizmatlarini ko‘rsatuvchi alohida platforma yaratishni nazarda tutuvchi qaror loyihasini Vazirlar Mahkamasiga kiritsin;
 2021-yil 1-avgustga qadar mazkur bandning ikkinchi xatboshisida nazarda tutilgan davlat organlarining davlat xizmatlarini ko‘rsatuvchi alohida platformaga bosqichma-bosqich ulanishini ta’minlasin.
 17. Bosh prokuratura (N.T. Yo‘ldoshev):
 a) Ichki ishlar vazirligi (P.R. Bobojonov) bilan birgalikda ikki oy muddatda Ijro hujjatlari talablarini bajarishdan bo‘yin tovlayotgan qarzdor jismoniy shaxslar va olib qo‘yilishi lozim bo‘lgan bolalarni qidirishda majburiy ijro va ichki ishlar organlarining o‘zaro hamkorlik qilish tartibini qayta ko‘rib chiqsin, bunda majburiy ijro organlari ichki ishlar organlarining axborot tizimlaridan foydalanish, shuningdek, MDH davlatlari axborot tizimlariga qidiruv tashabbuskori sifatida ma’lumot kiritishi tartibini nazarda tutsin;
 b) Oliy sud (K.F. Kamilov) va Ichki ishlar vazirligi (P.R. Bobojonov) bilan birgalikda uch oy muddatda mahkum jazo o‘tayotgan muassasada qarzdorlikni, shu jumladan jinoyatlar oqibatida yetkazilgan zararlarni undirish jarayonidagi huquqni qo‘llash amaliyotini o‘rganib chiqsin hamda sudlar, Byuro va Ichki ishlar vazirligi Jazoni ijro etish bosh boshqarmasi o‘rtasidagi axborot almashinuvini yo‘lga qo‘yish bo‘yicha takliflarni O‘zbekiston Respublikasi Prezidenti Administratsiyasiga kiritsin;
 v) davlat daromadiga undiruvni nazarda tutuvchi ijro hujjatlarining ijro etilishini so‘zsiz ta’minlash maqsadida 2021-yil 1-iyulgacha Ijro hujjatlarining yagona elektron bazasini quyidagilarni nazarda tutgan holda takomillashtirsin:
 qarzdorning undiruv qaratilishi mumkin bo‘lgan mol-mulki yoki daromadlari bo‘lmaganligi sababli qaytarilgan, davlat daromadiga undirishni nazarda tutadigan ijro hujjatlari to‘g‘risidagi ma’lumotlarni alohida yuritish hamda ulardan barcha manfaatdor shaxs va tashkilotlar uchun to‘siqsiz foydalanish imkoniyatini yaratish; 
 davlat daromadiga undirishni nazarda tutadigan ijro hujjatlari qarzdorning undiruv qaratilishi mumkin bo‘lgan mol-mulki yoki daromadlari bo‘lmaganligi sababli qaytarilganda, undiruvchiga ijro hujjatini to‘siqsiz yangidan ijroga (jumladan portal orqali) topshirish imkoniyatini yaratish. Bunda davlat ijrochisi yangidan qo‘zg‘atilgan ijro ishi yuritish doirasida qarzdorga tegishli mol-mulklarni aniqlash bo‘yicha qonun hujjatlarida belgilangan barcha choralarni ko‘rishi shart.
 18. Oliy sud (K.F. Kamilov) Adliya vazirligi (R.K. Davletov), Bosh prokuratura (N.T. Yo‘ldoshev), Davlat soliq qo‘mitasi (Sh.D. Kudbiyev), Bandlik va mehnat munosabatlari vazirligi (N.B. Xusanov) bilan birgalikda uch oy muddatda nizosiz ishlarni hal etishning muqobil shakllarini o‘rganib chiqqan holda ijro hujjatlari turlarini qayta ko‘rib chiqib, tegishli takliflarni O‘zbekiston Respublikasi Prezidenti Administratsiyasiga kiritsin.
 19. Markaziy bank (M.B. Nurmuratov) Adliya vazirligi (R.K. Davletov) hamda Iqtisodiy taraqqiyot va kambag‘allikni qisqartirish vazirligi (I.I. Norqulov) bilan birgalikda ikki oy muddatda tijorat banklari tomonidan “muammoli” deb tasniflangan aktivlarni (kredit qarzdorligini) tsessiya (talabdan boshqa shaxs foydasiga voz kechish) shartnomasi asosida muayyan chegirma bilan realizatsiya qilish institutini, shuningdek, qarz bozorini boshqa sohalarda ham rivojlantirish bo‘yicha O‘zbekiston Respublikasi Prezidenti Administratsiyasiga takliflar kiritsin.
 20. Ekologiya va atrof muhitni muhofaza qilish davlat qo‘mitasi (A.I. Maksudov) Moliya vazirligi (T.A. Ishmetov) bilan birgalikda ikki oy muddatda qattiq maishiy chiqindilarni to‘plash va olib chiqish xizmatlari uchun majburiy to‘lovlar bo‘yicha qarzdorlikni undirish yuzasidan sudlarga kiritiladigan arizalar bo‘yicha ayrim toifadagi shaxslarni davlat boji to‘lashdan ozod qilishni nazarda tutuvchi qonun loyihasini Vazirlar Mahkamasiga kiritsin.
 21. O‘zbekiston Respublikasi Prezidentining ayrim hujjatlariga 4-ilovaga muvofiq o‘zgartirish va qo‘shimchalar kiritilsin.
 22. O‘zbekiston Respublikasi Prezidentining ayrim hujjatlari 5-ilovaga muvofiq o‘z kuchini yo‘qotgan deb hisoblansin. 
 23. Bosh prokuratura (N.T. Yo‘ldoshev):
 a) Byuroning yangi tashkil etilayotgan tumanlararo bo‘limlarini joylashtirish hamda faoliyat yuritishi uchun zarur bo‘lgan moddiy-texnika bazasini yaratish choralarini ko‘rsin; 
 b) 2021-yil 1-sentabrga qadar quyidagilarni nazarda tutuvchi Ijro ishini yuritish to‘g‘risidagi kodeks loyihasini Oliy Majlis Qonunchilik palatasiga kiritsin: 
 sud hujjatlari va boshqa organlar hujjatlarining ijrosini majburiy ijro organi hisoblanmagan boshqa manfaatdor davlat tashkilotlari tomonidan ixtiyoriy ravishda ta’minlash mexanizmini joriy etish;
 ijro ishi yuritish ishtirokchilarining, shu jumladan ijro ishiga ko‘maklashuvchi davlat organlarining huquqiy maqomini, huquq va majburiyatlarini aniq belgilash; 
 davlat daromadiga undirishni nazarda tutuvchi ijro hujjatlari bo‘yicha manfaatdor undiruvchi bo‘lgan davlat organini aniqlash va ushbu ijro hujjatlari bo‘yicha undiruvni amalga oshirish mumkin bo‘lmagan taqdirda, ularni mazkur davlat organiga ijrosiz qaytarish tartibini joriy etish;
 mazkur sohadagi suiiste’molliklar hamda korrupsiyaviy holatlarning oldini olish maqsadida ijro xarajatlari va undirilgan mablag‘larni taqsimlash institutini takomillashtirish;
 sud qarorlarini ixtiyoriy ravishda ijro etishdan bo‘yin tovlagan qarzdorlarni moddiy javobgarlikka tortishning ta’sirchan mexanizmlarini yaratish; 
 v) manfaatdor vazirlik va idoralar bilan birgalikda bir oy muddatda qonun hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin. 
 24. Mazkur Farmonning ijrosini samarali tashkil etishga mas’ul va shaxsiy javobgar etib O‘zbekiston Respublikasining Bosh prokurori N.T. Yo‘ldoshev hamda Byuro direktori belgilansin. 
 Farmon ijrosini har chorakda muhokama qilib borish, uning ijrosi uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.
 Amalga oshirilayotgan chora-tadbirlar natijadorligi yuzasidan 2021-yil 1-yanvar, 2021-yil 1-iyul va 2022-yil 1-yanvarga qadar O‘zbekiston Respublikasi Prezidentiga axborot berilsin.
 1. O‘zbekiston Respublikasi Prezidentining 2017-yil 18-apreldagi “Ijtimoiy-iqtisodiy islohotlarni amalga oshirish, mamlakatni modernizatsiya qilish, inson huquq va erkinliklarining ishonchli himoyasini ta’minlashda prokuratura organlarining rolini kuchaytirish to‘g‘risida”gi PF-5019-son Farmonining 2-ilovasi quyidagi tahrirda bayon etilsin:
 2. O‘zbekiston Respublikasi Prezidentining 2017-yil 29-maydagi “Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida”gi PF-5059-son Farmonida:
 a) 2-band quyidagi tahrirda bayon etilsin:
 “2. Quyidagilar Byuroning asosiy vazifalari etib belgilansin:
 sud hujjatlari va boshqa organlar hujjatlarining so‘zsiz ijrosini ta’minlash;
 ijro ishi yuritish to‘g‘risidagi qonun hujjatlariga rioya etilishi ustidan nazoratni amalga oshirish, sud hujjatlari va boshqa organlar hujjatlarini ijro etishdan bo‘yin tovlash yoki ijro etilishiga to‘sqinlik qilish, ijro ishi yuritish to‘g‘risidagi qonun hujjatlari boshqa tarzda buzilganligiga doir huquqbuzarliklarga qarshi kurashish;
 zamonaviy axborot-kommunikatsiya texnologiyalaridan foydalangan holda majburiy ijro tizimi tezkorligi va samaradorligini ta’minlash;
 sud hujjatlari va boshqa organlar hujjatlarini ijro etish sohasida xalqaro hamkorlikni amalga oshirish;
 sud hujjatlari va boshqa organlar hujjatlarini ijro etish tizimini takomillashtirish, davlat ijrochilari faoliyatining samaradorligini oshirish”;
 b) 4-band o‘z kuchini yo‘qotgan deb topilsin;
 v) 5-bandning uchinchi xatboshisi quyidagi tahrirda bayon etilsin:
 “Belgilab qo‘yilsinki, Byuro tugatilayotgan Sud departamentining xo‘jalik shartnomalaridan kelib chiqadigan huquqlari va majburiyatlari bo‘yicha uning huquqiy vorisi hisoblanadi, sud hokimiyati yoki adliya organlarining balansiga o‘tkazilgan hamda ular tomonidan ishlatiladigan mulk (binolar, mablag‘lar va boshqa moddiy-texnikaviy boyliklar) va sud hokimiyatiga yoki adliya organlariga ko‘rsatilgan xizmatlar (ishlar) bilan bog‘liq huquq va majburiyatlar bundan mustasno”;
 g) 6-bandda:
 beshinchi xatboshi chiqarib tashlansin;
 oltinchi-yettinchi xatboshilar tegishincha beshinchi-oltinchi xatboshilar deb hisoblansin;
 quyidagi mazmundagi yettinchi xatboshi bilan to‘ldirilsin:
 “ijro ishi yurituvi bo‘yicha O‘zbekiston Respublikasi Davlat budjetiga undirilgan summaning 5 foizi, qarzdorning mol-mulkini sotish hisobiga undirilgan soliq qarzdorligi bundan mustasno”;
 sakkizinchi xatboshidagi “80 foizi” so‘zlari “100 foizi” so‘zlari bilan almashtirilsin;
 to‘qqizinchi xatboshi quyidagi tahrirda bayon etilsin:
 “Byuro xodimlari tomonidan ko‘llaniladigan va undiriladigan jarimalar, shuningdek pul mablag‘larini undirish to‘g‘risidagi ijro hujjatini ijro etmaganligi uchun bank yoki boshqa kredit tashkilotlariga nisbatan qo‘llaniladigan va undiriladigan jarimalar summasining 80 foizi”;
 o‘n uchinchi — o‘n oltinchi xatboshilar chiqarib tashlansin;
 d) 7-band o‘z kuchini yo‘qotgan deb topilsin.
 3. O‘zbekiston Respublikasi Prezidentining 2018-yil 15-fevraldagi “Prokuratura organlarining qabul qilinayotgan normativ-huquqiy hujjatlar ijrosini ta’minlashdagi faoliyati samaradorligini oshirish bo‘yicha qo‘shimcha chora-tadbirlar to‘g‘risida”gi PF-5343-son Farmonida: 
 a) 3-bandda: 
 ikkinchi xatboshi “O‘zbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti” so‘zlaridan keyin “(keyingi o‘rinlarda — Departament)” so‘zlari bilan to‘ldirilsin; 
 uchinchi xatboshi “har oylik ustamalar miqdori 50 foizni” so‘zlaridan keyin “shuningdek prokuratura organlarining ilmiy darajaga ega bo‘lgan xodimlarining oylik maoshiga qo‘shiladigan har oylik ustamalar miqdori 30 foizni” so‘zlari bilan to‘ldirilsin; 
 to‘rtinchi xatboshi quyidagi tahrirda bayon etilsin:
 “Mazkur bandning ikkinchi xatboshisida nazarda tutilgan chora-tadbirlarni amalga oshirish bilan bog‘liq xarajatlar, shuningdek Departament organlarining texnik va yordamchi xodimlari mehnatiga haq to‘lash bo‘yicha xarajatlar 2020-yil 1-noyabrdan boshlab, mazkur bandning uchinchi xatboshisida nazarda tutilgan chora-tadbirlar esa, 2020-yil 1-yanvardan boshlab — O‘zbekiston Respublikasi Davlat budjeti mablag‘lari hisobidan amalga oshiriladi”; 
 b) 6-bandda:
 uchinchi xatboshi quyidagi mazmundagi uchinchi va to‘rtinchi xatboshilar bilan almashtirilsin;
 “prokuratura organlarida pensiya olish huquqini beradigan xizmat muddati kalendar hisobida yigirma yilni tashkil qiladi va pensiyaning bazaviy miqdorlari umumiy hisobda o‘rtacha oylik ish haqining 75 foizidan ortiqqa oshirilmaydi. 
 Prokuratura organlari xodimlari va ularning oila a’zolarini pensiya bilan ta’minlash shartlari, me’yorlari va tartibi sud va boshqa huquqni muhofaza qiluvchi organlar, shu jumladan ichki ishlar organlari xodimlarining pensiya ta’minoti bo‘yicha taqdim etilgan imtiyozlarni nazarda tutgan holda Vazirlar Mahkamasi tomonidan belgilanadi”;
 v) 8-bandning birinchi va ikkinchi xatboshilari quyidagi tahrirda bayon qilinsin:
 “8. Belgilansinki, ma’lumotlar bazasiga kiritiladigan qarzdor jismoniy va yuridik shaxslar ro‘yxati O‘zbekiston Respublikasi Hukumati tomonidan belgilanadigan alohida yirik bitimlarni amalga oshirish, alohida turdagi moliya-kredit va davlat xizmatlari, xalqaro yo‘lovchi tashish xizmatlari, shuningdek davlat xizmatlaridan foydalana olmaydilar.
 Jismoniy va yuridik shaxslarning bajarilmagan majburiyatlari mavjudligini tekshirish O‘zbekiston Respublikasi Bosh prokuraturasi huzuridagi Majburiy ijro byurosi tomonidan yuritiladigan Ijro ishi yurituvlari yagona elektron bazasini onlayn rejimda tekshirish orqali amalga oshiriladi”.
 4. O‘zbekiston Respublikasi Prezidentining 2018-yil 8-maydagi “Prokuratura organlari kadrlarini tayyorlash, qayta tayyorlash va ularning malakasini oshirish tizimini tubdan takomillashtirish chora-tadbirlari to‘g‘risida”gi PF-5438-son Farmonining 6-bandi yettinchi xatboshisi quyidagi tahrirda bayon etilsin: 
 “Akademiya xodimlariga Davlat budjeti hisobidan prokuratura organlari xodimlari uchun belgilangan alohida mehnat sharoitlari uchun har oylik ustama hamda qonun hujjatlarida belgilangan boshqa rag‘batlantiruvchi qo‘shimcha haq va ustamalar to‘lanadi;”.
 5. O‘zbekiston Respublikasi Prezidentining 2018-yil 23-maydagi “Budjet mablag‘laridan foydalanish samaradorligini tubdan oshirish va iqtisodiy jinoyatlarga qarshi kurashish mexanizmlarini takomillashtirish chora-tadbirlari to‘g‘risida”gi PF-5446-son Farmonining 11-bandi quyidagi tahrirda bayon etilsin:
 “11. 2018-yil 1-iyundan boshlab O‘zbekiston Respublikasi Prezidentining 2018-yil 15-fevraldagi “Prokuratura organlarining qabul qilinayotgan normativ-huquqiy hujjatlar ijrosini ta’minlashdagi faoliyati samaradorligini oshirish bo‘yicha qo‘shimcha chora-tadbirlar to‘g‘risida”gi PF-5343-son Farmonining 3-bandi birinchi — to‘rtinchi xatboshilari Departament va uning hududiy bo‘linmalari xodimlariga tatbiq etilsin.
 Bunda ushbu bandda ko‘rsatilgan tadbirlarni ijro etish bilan bog‘liq xarajatlar 2020-yil 1-noyabrdan boshlab O‘zbekiston Respublikasi Davlat budjeti mablag‘lari hisobidan amalga oshiriladi”.
 6. O‘zbekiston Respublikasi Prezidentining 2018-yil 27-iyuldagi “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari to‘g‘risida”gi PF-5490-son Farmonida:
 1) 1-ilovada:
 1-pozitsiyasi “Tekshiruvlarning turlari” ustuni “o‘tkaziladigan tekshiruvlar” degan so‘zlardan keyin “(kameral va sayyor soliq tekshiruvi hamda soliq auditi bundan mustasno)” degan so‘zlar bilan to‘ldirilsin;
 2-pozitsiya hamda izoh qismining uchinchi xatboshisi chiqarib tashlansin;
 2) 2-ilovada:
 17-pozitsiyasining “Nazorat qiluvchi organ” ustunida “O‘zbekiston Respublikasi Bosh prokuraturasi huzuridagi Majburiy ijro byurosi” so‘zlari “Hududiy elektr tarmoqlari” AJ, “Hududgazta’minot” AJ va “O‘zsuvta’minot” AJ” so‘zlari bilan almashtirilsin.
 22-pozitsiya quyidagi tahrirda bayon etilsin:
 quyidagi mazmundagi 221-pozitsiya bilan to‘ldirilsin:
 izoh qismi quyidagi xatboshi bilan to‘ldirilsin:
 “*Davlat soliq xizmati organlari 2022-yil 1-yanvarga qadar bo‘lgan davrda O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakilni soliq auditi tayinlanganligi to‘g‘risida qonun hujjatlarida belgilangan tartibda xabardor qiladi”.
 7. O‘zbekiston Respublikasi Prezidentining 2018-yil 31-oktabrdagi “Jinoiy-huquqiy statistika tizimini tubdan takomillashtirish va jinoyatlarni tizimli tahlil qilish samaradorligini oshirish chora-tadbirlari to‘g‘risida”gi PF-5566-son Farmoni 12-bandining ikkinchi xatboshisidan “va Majburiy ijro byurosini rivojlantirish jamg‘armasi” so‘zlari chiqarib tashlansin. 
 8. O‘zbekiston Respublikasi Prezidentining 2019-yil 9-sentabrdagi “O‘zbekiston Respublikasida notariat tizimini tubdan isloh qilish chora-tadbirlari to‘g‘risida”gi PF-5816-son Farmonining 11-bandida:
 ikkinchi xatboshi quyidagi mazmundagi ikkinchi va uchinchi xatboshilar bilan almashtirilsin:
 “ko‘chmas mulklar bo‘yicha bitimlarni notarial tasdiqlashda kommunal xizmatlar bo‘yicha qarzdorliklar haqidagi ma’lumotlarni faqat kommunal tashkilotlar axborot tizimlari orqali onlayn rejimda tekshirish tartibi o‘rnatilgan holda, tegishli kommunal tashkilotlardan bunday qarzdorlik mavjud yoki mavjud emasligi to‘g‘risidagi ma’lumotnoma olish talabi bekor qilinadi;
 ijro hujjatlari bo‘yicha qarzdorlik mavjudligi to‘g‘risida ma’lumotlar Majburiy ijro byurosi axborot tizimi orqali onlayn rejimda tekshiriladi”;
 uchinchi — sakkizinchi xatboshilar tegishincha to‘rtinchi — to‘qqizinchi xatboshilar deb hisoblansin.
 9. O‘zbekiston Respublikasi Prezidentining 2007-yil 1-noyabrdagi “O‘zbekiston Respublikasi Adliya vazirligi huzuridagi Sud departamentining sud qarorlarini ijro etish, moddiy-texnika jihatidan va moliyaviy ta’minlash tizimini yanada takomillashtirish chora-tadbirlari to‘g‘risida”gi PQ-722-son qarorida:
 1) 3-bandda:
 birinchi xatboshidagi “sud ijrochilari” so‘zlari “davlat ijrochisi” so‘zlari bilan almashtirilsin;
 uchinchi xatboshi quyidagi tahrirda bayon etilsin:
 “mulkiy xarakterdagi ijro hujjatlari bo‘yicha — undiruv summasi bazaviy hisoblash miqdorining 1000 baravaridan oshmagan taqdirda — undirilayotgan summaning 5 foizi miqdorda, undiruv summasi bazaviy hisoblash miqdorining 1000 baravaridan oshgan taqdirda — undirilayotgan summaning 2 foizi miqdorda”;
 to‘rtinchi xatboshidagi “eng kam ish haqining” so‘zlari “bazaviy hisoblash miqdorining” so‘zlari bilan almashtirilsin;
 2) 5-bandi o‘z kuchini yo‘qotgan deb topilsin;
 3) 1-ilovada:
 a) 3-bandda:
 birinchi xatboshidagi “sud ijrochisi” so‘zlari “davlat ijrochisi” so‘zlari bilan almashtirilsin;
 ikkinchi xatboshi quyidagi tahrirda bayon etilsin:
 “mulkiy xarakterdagi ijro hujjatlari bo‘yicha — undiruv summasi bazaviy hisoblash miqdorining 1000 baravaridan oshmagan taqdirda — undirilayotgan summaning 5 foizi miqdorda, undiruv summasi bazaviy hisoblash miqdorining 1000 baravaridan oshgan taqdirda — undirilayotgan summaning 2 foizi miqdorda. Mulkiy xarakterdagi ijro hujjatini ijro etishda undiruvchiga belgilangan muddatda sotilmagan mol-mulk berilsa, ijro yig‘imi summasi ushbu mulk qiymatidan belgilanadi”;
 uchinchi xatboshidagi “eng kam ish haqining” so‘zlari “bazaviy hisoblash miqdorining” so‘zlari bilan almashtirilsin;
 b) 4-bandning birinchi xatboshisidagi “sud ijrochisi” so‘zlari “davlat ijrochisi” so‘zlari bilan almashtirilsin;
 v) 6-bandda:
 ikkinchi xatboshidagi “sud ijrochisiga” so‘zlari “davlat ijrochisiga” so‘zlari bilan almashtirilsin;
 quyidagi mazmundagi to‘rtinchi xatboshi bilan to‘ldirilsin:
 “mol-mulkni davlat foydasiga o‘tkazish”;
 to‘rtinchi xatboshi beshinchi xatboshi deb hisoblansin.
 g) 7-banddagi “Adliya vaziri” so‘zlari “Bosh prokurori” so‘zlari bilan almashtirilsin;
 d) III bo‘lim o‘z kuchini yo‘qotgan deb topilsin;
 e) 16-bandning to‘rtinchi xatboshisidagi “sud ijrochisining” so‘zlari “davlat ijrochisining” so‘zlari bilan almashtirilsin;
 yo) 17-bandning birinchi xatboshisidagi “Sud departamentining” so‘zlari “O‘zbekiston Respublikasi Bosh prokuraturasi huzuridagi Majburiy ijro byurosining” so‘zlari bilan almashtirilsin;
 j) 18-bandda:
 birinchi xatboshidagi “Sud departamentining” so‘zlari “O‘zbekiston Respublikasi Bosh prokuraturasi huzuridagi Majburiy ijro byurosining” so‘zlari bilan almashtirilsin;
 ikkinchi xatboshi quyidagi tahrirda bayon etilsin: 
 “Ijro yig‘imini qaytarish to‘g‘risidagi qaror qabul qilinganidan boshlab uzog‘i bilan ikki kun ichida qaytarish uchun Majburiy ijro byurosi markaziy apparatiga yuboriladi. Ijro yig‘imini qaytarish qaror olingan kundan boshlab besh bank kuni davomida O‘zbekiston Respublikasi Moliya vazirligi va Bosh prokuratura tomonidan belgilanadigan tartibda amalga oshiriladi”.
 10. O‘zbekiston Respublikasi Prezidentining 2013-yil 12-sentabrdagi PQ-2036-son qarori bilan tasdiqlangan O‘zbekiston Respublikasi prokuraturasi organlari va muassasalarida xizmatni o‘tash to‘g‘risidagi nizomda:
 a) 711-bandning to‘rtinchi xatboshisidagi “Majburiy ijro byurosini rivojlantirish jamg‘armasi” so‘zlari “respublika budjeti” so‘zlari bilan almashtirilsin;
 b) 812-bandning beshinchi xatboshisidagi “Majburiy ijro byurosini rivojlantirish jamg‘armasi” so‘zlari “respublika budjeti” so‘zlari bilan almashtirilsin.
 11. O‘zbekiston Respublikasi Prezidentining 2013-yil 13-noyabrdagi “O‘zbekiston Respublikasi prokuratura organlari xodimlarini moddiy rag‘batlantirish va ijtimoiy himoya qilishni kuchaytirish chora-tadbirlari to‘g‘risida”gi PQ-2065-son qaroriga 1 — 4-ilovalarning rus tilidagi matni quyidagi tahrirda bayon etilsin:
 12. O‘zbekiston Respublikasi Prezidentining 2016-yil 29-iyuldagi “O‘zbekiston Respublikasi prokuratura organlari faoliyatiga axborot-kommunikatsiya texnologiyalarini keng joriy etish chora-tadbirlari to‘g‘risida”gi PQ-2568-son qarorining rus tilidagi matni 31-bandining to‘rtinchi xatboshisidagi “Fonda razvitiya Byuro prinuditelnogo ispolneniya” so‘zlari “Gosudarstvennogo budjeta Respubliki Uzbekistan” so‘zlari bilan almashtirilsin.
 13. O‘zbekiston Respublikasi Prezidentining 2017-yil 30-maydagi “O‘zbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish to‘g‘risida”gi PQ-3016-son qarorida:
 1) 1-bandda:
 uchinchi xatboshi quyidagi tahrirda bayon etilsin:
 “Majburiy ijro byurosi Qoraqalpog‘iston Respublikasi, viloyatlar va Toshkent shahar boshqarmalari, tuman (shahar) va tumanlararo bo‘limlarining namunaviy tuzilmalari 2-3a-ilovalarga muvofiq”;
 oltinchi xatboshi “tuman” so‘zidan keyin “va tumanlararo” so‘zlari bilan to‘ldirilsin;
 2) 2-bandning birinchi xatboshisi quyidagi tahrirda bayon etilsin:
 “2. O‘zbekiston Respublikasi Bosh prokuraturasi huzuridagi Majburiy ijro byurosi (keyingi o‘rinlarda Byuro deb ataladi) boshqaruv xodimlarining O‘zbekiston Respublikasining Davlat budjetidan moliyalashtiriladigan cheklangan soni 3 542 nafar, shu jumladan markaziy apparatda 82 nafar etib belgilansin”; 
 3) 3-bandning to‘rtinchi xatboshisidan “maqomi” degan so‘z chiqarib tashlansin;
 4) 9-band o‘z kuchini yo‘qotgan deb topilsin;
 5) qarorga 1 — 3-ilovalar quyidagi tahrirdagi 1 — 3a-ilovalar bilan almashtirilsin:
 6) 4-ilova (O‘zbekiston Respublikasi Bosh prokuraturasi huzuridagi Majburiy ijro byurosi to‘g‘risidagi Nizom)da:
 a) 4-bandning to‘rtinchi xatboshisidagi “tuman (shahar)” so‘zlaridan keyin “va tumanlararo bo‘limlarining” so‘zlari bilan to‘ldirilsin;
 b) 5-banddan “tegishincha Qoraqalpog‘iston Respublikasi, viloyatlar, Toshkent shahar, tuman (shahar) prokurorlariga” degan so‘zlar chiqarib tashlansin;
 v) 9-band quyidagi tahrirda bayon etilsin:
 “9. Quyidagilar Byuroning asosiy vazifalari hisoblanadi:
 sud hujjatlari va boshqa organlar hujjatlarining so‘zsiz ijrosini ta’minlash;
 ijro ishi yuritish to‘g‘risidagi qonun hujjatlariga rioya etilishi ustidan nazoratni amalga oshirish, sud hujjatlari va boshqa organlar hujjatlarini ijro etishdan bo‘yin tovlash yoki ijro etilishiga to‘sqinlik qilish, ijro ishi yuritish to‘g‘risidagi qonun hujjatlari boshqa tarzda buzilganligiga doir huquqbuzarliklarga qarshi kurashish;
 zamonaviy axborot-kommunikatsiya texnologiyalaridan foydalangan holda majburiy ijro tizimi tezkorligi va samaradorligini ta’minlash;
 sud hujjatlari va boshqa organlar hujjatlarini ijro etish sohasida xalqaro hamkorlikni amalga oshirish;
 sud hujjatlari va boshqa organlar hujjatlarini ijro etish tizimini takomillashtirish, davlat ijrochilari faoliyatining samaradorligini oshirish”;
 g) 10-band quyidagi tahrirda bayon etilsin:
 “10. Byuro o‘ziga yuklatilgan vazifalarni bajarish uchun quyidagi funksiyalarni amalga oshiradi:
 a) sud hujjatlari va boshqa organlar hujjatlarining so‘zsiz ijrosini ta’minlash sohasida:
 sud hujjatlari va boshqa organlar hujjatlarining majburiy ijrosini ta’minlaydi, majburiy ijro etish qonun bilan boshqa davlat organlariga yuklatilgan hujjatlar bundan mustasno;
 vakolatli organlarning mol-mulkni, shu jumladan huquqbuzarlik buyumlari va qurollari hamda ashyoviy dalillarni davlat daromadiga o‘tkazish yoki yo‘q qilib tashlashni nazarda tutuvchi qarorlarini qonun hujjatlarida belgilangan tartibda ijro qiladi;
 xatlangan va olib qo‘yilgan mol-mulkning baholanishi, saqlanishi va sotilishini tashkil qiladi;
 sud hujjatlari va boshqa organlar hujjatlari majburiy ijrosini ta’minlashda, shu jumladan qarzdorlarning pul mablag‘lari va boshqa mol-mulkini qidirishda davlat organlari, kredit va boshqa tashkilotlar bilan o‘zaro hamkorlik qiladi, ushbu maqsadlarda ko‘rsatilgan davlat organlarining ma’lumotlar bazalaridan belgilangan tartibda foydalanadi;
 qarzdor — jismoniy shaxslar va olib qo‘yilishi lozim bo‘lgan bolani qidirishni amalga oshiradi, bu maqsadlarda tezkor-qidiruv faoliyatini amalga oshiradi, shuningdek huquqni muhofaza qiluvchi va boshqa davlat organlari bilan hamkorlik qiladi; 
 o‘z vakolatlari doirasida jismoniy va yuridik shaxslarning arizalari, takliflari va shikoyatlarini ko‘rib chiqadi;
 aholining huquqiy madaniyatini oshirish, qonun va odil sudlovni hurmat qilish, jismoniy va yuridik shaxslar o‘rtasida sud hujjatlari va boshqa organlar hujjatlarini so‘zsiz va ixtiyoriy ravishda bajarish zaruriyatini shakllantirish bo‘yicha kompleks chora-tadbirlarni amalga oshiradi;
 ommaviy axborot vositalari va keng jamoatchilik bilan hamkorlik qiladi, ularni o‘z faoliyati natijalari to‘g‘risida xabardor qiladi, ushbu maqsadlarda seminarlar, brifinglar, press-konferensiyalar, davra suhbatlari va boshqa tadbirlarni o‘tkazadi;
 b) ijro ishi yuritish to‘g‘risidagi qonun hujjatlariga rioya etilishi ustidan nazoratni amalga oshirish, sud hujjatlari va boshqa organlar hujjatlarini ijro etishdan bo‘yin tovlash yoki ijro etilishiga to‘sqinlik qilish, ijro ishi yuritish to‘g‘risidagi qonun hujjatlari boshqa tarzda buzilganligiga doir huquqbuzarliklarga qarshi kurashish sohasida:
 ijro ishi yuritish to‘g‘risidagi qonun hujjatlariga, shu jumladan ijro ishi yuritish taraflari, baholash tashkilotlari, ijro hujjatlar bo‘yicha mol-mulkni saqlash va sotish ishlarini amalga oshiruvchi tashkilotlar, bank va boshqa kredit tashkilotlari, qarzdorga ish haqi yoki boshqa unga tenglashtirilgan to‘lovlarni to‘layotgan tashkilotlar (shaxslar) hamda majburiy ijro organi hisoblanmagan va sud hujjatlari va boshqa organlar hujjatlarini ijrosini ta’minlovchi tashkilot va mansabdor shaxslar, shuningdek qarzdorlarga nisbatan qonun hujjatlarida belgilangan huquqiy ta’sir choralarini amalga oshiruvchi tashkilotlar va mansabdor shaxslar tomonidan rioya etilishi ustidan nazoratni amalga oshiradi; 
 sud hujjatlari va boshqa organlar hujjatlarini ijro etishga oid qonun hujjatlari buzilishining oldini olish, bartaraf etish, shuningdek buzilgan huquqlarni tiklash choralarini ko‘radi;
 sud hujjatlari va boshqa organlar hujjatlarini ijro qilmaslik holatlarini aniqlash, bartaraf etish va ularning oldini olishda ichki ishlar organlari, boshqa huquqni muhofaza qiluvchi va nazorat idoralari bilan o‘zaro hamkorlik qiladi;
 sud qarori yoki boshqa ijro hujjatlarini bajarmaslik, band solingan mol-mulkni qonunga xilof ravishda tasarruf etish, shuningdek voyaga yetmagan yoki mehnatga layoqatsiz shaxslarni, ota-onani moddiy ta’minlashdan bo‘yin tovlashga, ijro ishi yuritish to‘g‘risidagi qonun hujjatlari boshqa tarzda buzilganligiga doir huquqbuzarliklar bo‘yicha surishtiruv va tergovga qadar tekshiruvni amalga oshiradi;
 ma’muriy huquqbuzarliklar to‘g‘risidagi ishlarni yuritadi, Byuro vakolatiga taalluqli ishlarni ko‘rib chiqadi va ma’muriy jazo qo‘llaydi;
 ma’muriy huquqbuzarliklar to‘g‘risidagi ishlarni yuritish amaliyotini tahlil qiladi, ularning hisobini olib boradi hamda ushbu sohada yagona amaliyotni shakllantirish choralarini ko‘radi;
 Byuro vakolatiga taalluqli ishlar bo‘yicha tergovga qadar tekshiruv va surishtiruv o‘tkazadi, shuningdek tezkor-qidiruv faoliyatini amalga oshiradi;
 tergovga qadar tekshiruv va surishtiruv o‘tkazish, protsessual qarorlar qabul qilish, tezkor-qidiruv tadbirlarini amalga oshirish amaliyotini o‘rganib boradi, ularning hisobini yuritadi va bu borada faoliyat samaradorligini oshirish choralarini ko‘radi;
 v) zamonaviy axborot-kommunikatsiya texnologiyalaridan foydalangan holda majburiy ijro tizimi tezkorligi va samaradorligini ta’minlash sohasida:
 ijro hujjatlari hamda undirilgan mablag‘larning haqqoniy hisobini yuritadi;
 Ijro ishi yurituvlari yagona elektron bazasini yuritadi;
 ijro hujjatlari yuzasidan qarzdorliklarni undirish masalalari bo‘yicha yagona idoralararo elektron hamkorlik tizimi ishlashini ta’minlaydi;
 Aliment majburiyatlarini ijro etish va nazorat qilishning yagona axborot tizimi ishlashini ta’minlaydi;
 qonun hujjatlari bilan belgilangan ro‘yxatga muvofiq yirik bitimlar, ayrim turdagi moliya-kredit xizmatlari, xalqaro yo‘lovchi tashish xizmatlari va davlat xizmatlarini amalga oshirishda ijro hujjatlari bo‘yicha to‘lanmagan qarzdorlik mavjudligini onlayn rejimda tekshirish uchun (huquqiy ta’sir choralarini amalga oshirish uchun) davlat organlari va tashkilotlarining Byuro ma’lumotlar bazalariga ulanishini ta’minlaydi;
 Byuro organlari ish yurituvidagi ijro hujjatlari bo‘yicha ijro harakatlari amalga oshirilishining avtomatlashtirilgan monitoringi bo‘yicha davlat interaktiv xizmatini ko‘rsatadi;
 elektron onlayn-auksionlar operatori bilan elektron hamkorlik qiladi hamda ijro harakatlarini olib borish davomida xatlangan mol-mulkni realizatsiya qilish taomiliga elektron tijoratni joriy etish bo‘yicha choralar ko‘radi; 
 Byuro zimmasiga yuklatilgan vazifalarni tezkorlik bilan va samarali bajarish maqsadida majburiy ijro organlari axborot tizimlari, axborot resurslari va ma’lumotlar bazasini takomillashtirish choralarini ko‘radi; 
 Byuro organlarida axborot xavfsizligini ta’minlash va shaxsga doir ma’lumotlarni himoya qilish choralarini ko‘radi;
 axborot tizimlari, resurslari va ma’lumotlar bazasini ishlatish, axborot xavfsizligini ta’minlash sohasida Byuro xodimlarining malakasini oshirish bo‘yicha kompleks chora-tadbirlarni amalga oshiradi;
 g) sud hujjatlari va boshqa organlar hujjatlarini ijro etish sohasida xalqaro hamkorlikni amalga oshirish sohasida:
 sud hujjatlari va boshqa organlar hujjatlarini majburiy ijro etish masalasida xorijiy davlatlar majburiy ijro organlari va boshqa vakolatli davlat organlari bilan xalqaro hamkorlik qiladi;
 xalqaro shartnomalar yuzasidan O‘zbekiston Respublikasi majburiyatlarining sud qarorlari ijrosiga oid qismi hamda ijro hujjatlari bo‘yicha jismoniy shaxslar-qarzdorlarni qidirish qismi bajarilishini tashkil qiladi;
 xorijiy davlatlarning majburiy ijro organlari, boshqa vakolatli organlari hamda ixtisoslashtirilgan xalqaro tashkilotlar bilan sud hujjatlarini ijro etishda o‘zaro huquqiy yordam ko‘rsatish masalalarida, shuningdek qonuniy kuchga kirgan sud qarorlari bo‘yicha aktivlarni qaytarish masalalarida hamkorlik qiladi;
 sud hujjatlari va boshqa organlar hujjatlarini ijro etish sohasida hamkorlik masalalari bo‘yicha xalqaro shartnomalar loyihalarini ishlab chiqishda qatnashadi;
 Byuro vakolatiga taalluqli masalalar bo‘yicha xalqaro va mintaqaviy tashkilotlar bilan, shuningdek Sud ijrochilari xalqaro ittifoqi bilan belgilangan tartibda o‘zaro hamkorlik qiladi;
 d) sud hujjatlari va boshqa organlar hujjatlarini ijro etish tizimini takomillashtirish, davlat ijrochilari faoliyatining samaradorligini oshirish sohasida:
 sud hujjatlari va boshqa organlar hujjatlarini ijro etish sohasida huquqni qo‘llash amaliyotini tahlil qiladi va umumlashtiradi hamda uni takomillashtirish bo‘yicha takliflar kiritadi;
 ijro ishi yuritish tizimini takomillashtirishga qaratilgan normativ-huquqiy hujjatlar loyihalarini ishlab chiqadi va ularni tayyorlashda ishtirok etadi, o‘z vakolati doirasida ijro ishi yuritishni tartibga soluvchi normativ-huquqiy hujjatlar qabul qiladi;
 samarali ish uslublarini ishlab chiqadi va amaliyotga joriy qiladi, Byuro davlat ijrochilari va boshqa xodimlarini boshlang‘ich tayyorlash, qayta tayyorlash va kasb mahoratini oshirish choralarini ko‘rish bo‘yicha tizimli ishlarni olib boradi;
 erishgan natijalarga qarab Byuro xodimlarini ijtimoiy himoya qilish va moddiy rag‘batlantirish choralarini ko‘radi, Byuro davlat ijrochilari va boshqa xodimlari ishini reyting baholash tizimini joriy etadi; 
 Byuro organlarida ichki xavfsizlikni ta’minlaydi, Byuro organlari xodimlari faoliyatiga noqonuniy aralashish, xizmatni o‘tash bilan bog‘liq xodimlar va ularning oila a’zolarining shaxsiy hayoti, sog‘lig‘i va mol-mulkini tahdidlardan himoya qilish choralarini ko‘radi; 
 ijro ishi yuritishda sansalorlik va suiiste’molchilik holatlarining oldini olish bo‘yicha choralar ko‘radi;
 Byuro organlarida korrupsiyaga qarshi kurashish va oldini olish bo‘yicha tizimli ish olib boradi, Byuro organlarida korrupsiyaga qarshi nazorat tizimini (“komplaens-nazorat”) joriy etadi va ishlashini ta’minlaydi;
 davlat ijrochilari va boshqa xodimlar tomonidan Majburiy ijro organlarida xizmatni o‘tash qoidalari va odob-axloq qoidalariga rioya etilishi ustidan qattiq nazoratni ta’minlaydi.
 Byuro qonun hujjatlariga muvofiq boshqa funksiyalarni ham amalga oshirishi mumkin”;
 d) 11-bandda:
 o‘n yettinchi xatboshida “qidiruv e’lon qilish” so‘zlaridan keyin “va uni amalga oshirish” so‘zlari bilan to‘ldirilsin; 
 “b” kichik band chiqarib tashlansin;
 e) 12-band quyidagi tahrirda bayon etilsin:
 “12. Byuro sud hujjatlari va boshqa organlar hujjatlarining o‘z vaqtida va to‘liq ijro etilishini ta’minlash, shuningdek yuklatilgan boshqa vazifalarni samarali bajarish uchun javobgardir”; 
 yo) 15-bandning “i” kichik bandi o‘z kuchini yo‘qotgan deb topilsin;
 j) quyidagi mazmundagi 151-band bilan to‘ldirilsin:
 “151. Byuro direktori tashabbuskor va malakali mutaxassislardan iborat doimiy faoliyat yuritadigan, shuningdek davlat organlari va tashkilotlar mutaxassislaridan iborat boshqa belgilangan to‘lovlardan tashqari Byuroning budjetdan tashqari mablag‘lari va qonun hujjatlarida taqiqlanmagan boshqa manbalar hisobidan qo‘shimcha ravishda har oylik mehnat haqi fondining (pul ta’minotining) ikki baravarigacha bo‘lgan miqdorda haq to‘lanadigan ekspert-tahlil guruhlarini tuzishga haqli”; 
 z) 18-band quyidagi tahrirda bayon etilsin:
 “18. Byuroning tuman (shahar), tumanlararo bo‘limlari boshliqlari katta davlat ijrochilari, ularning o‘rinbosarlari tegishincha katta davlat ijrochilari o‘rinbosarlari hisoblanadi”;
 i) 19-bandda:
 ikkinchi xatboshi quyidagi tahrirda bayon etilsin:
 “Byuroning markaziy apparati tarkibiy tarmoqlari (bosh inspektorlar bundan mustasno) va uning hududiy boshqarmalari boshliqlari Byuro direktorining taqdimnomasiga binoan Bosh prokuror tomonidan amalga oshiriladi”; 
 to‘rtinchi xatboshi “tuman (shahar)” so‘zlaridan keyin “va tumanlararo” so‘zlari bilan to‘ldirilsin;
 k) 21-band quyidagi tahrirda bayon etilsin:
 “21. Byuroning markaziy apparati va hududiy tuzilmalarning (moliya-xo‘jalik tuzilmalari bundan mustasno) xodimlari o‘z maqomiga ko‘ra prokuratura organlari xodimlari hisoblanadi.
 Maqomiga ko‘ra prokuratura organlari xodimlari hisoblangan xodimlarga darajali unvonlar beriladi va ular O‘zbekiston Respublikasi Prezidenti tomonidan tasdiqlanadigan O‘zbekiston Respublikasi Bosh prokuraturasi huzuridagi Majburiy ijro byurosida xizmatni o‘tash to‘g‘risidagi nizomga muvofiq xizmatni o‘taydilar”;
 l) 22-bandning birinchi xatboshisidagi “shuningdek, maxsus toifalar beriladigan mansablarni egallab turgan” so‘zlari chiqarib tashlansin;
 7) 5-ilova (O‘zbekiston Respublikasi Bosh prokuraturasi huzuridagi Majburiy ijro byurosida va Agrosanoat majmui va oziq-ovqat xavfsizligi ta’minlanishi ustidan nazorat qilish inspeksiyasida xizmatni o‘tash to‘g‘risidagi Nizom)da:
 a) nomidan “va Agrosanoat majmui va oziq-ovqat xavfsizligi ta’minlanishi ustidan nazorat qilish inspeksiyasida” so‘zlari chiqarib tashlansin;
 b) 1-banddagi “va Agrosanoat majmui va oziq-ovqat xavfsizligi ta’minlanishi ustidan nazorat qilish inspeksiyasiga (keyingi o‘rinlarda — Inspeksiya)” so‘zlari chiqarib tashlansin;
 v) 2 va 4-bandlar, 9-bandning beshinchi va oltinchi xatboshilari, 10-band, 13-bandning birinchi xatboshisi, 26-bandning birinchi xatboshisi, 28-band, 35-bandning birinchi xatboshisi, 36-band, 39-bandning oltinchi xatboshisi, 46-band, 47-bandning ikkinchi va yettinchi xatboshilari, 67-bandning uchinchi xatboshisi, 68 va 70-bandlardagi tegishli kelishikdagi “Inspeksiya” va “va Inspeksiya” so‘zlari chiqarib tashlansin; 
 g) 3-band quyidagi tahrirda bayon etilsin:
 “3. Byuroda xizmatni o‘tashning huquqiy asoslarini O‘zbekiston Respublikasining Konstitutsiyasi, O‘zbekiston Respublikasining “Prokuratura to‘g‘risida”gi Qonuni, ushbu Nizom, boshqa qonun hujjatlari, shuningdek O‘zbekiston Respublikasi Bosh prokurori (keyingi o‘rinlarda Bosh prokuror deb yuritiladi) va Byuro direktorining buyruqlari tashkil qiladi”;
 d) 6 va 7-bandlar quyidagi tahrirda bayon etilsin:
 “6. Byuroda xizmat qilish uchun yurisprudensiya, moliya, iqtisodiyot, va boshqa sohalarda oliy yoki o‘rta maxsus ma’lumotli, sog‘lig‘iga ko‘ra xizmat majburiyatlarini bajarishga qodir bo‘lgan, zarur kasb-kor va ma’naviy fazilatlarga ega O‘zbekiston Respublikasi fuqarolari qabul qilinadilar. 
 Bunda Byuroning davlat ijrochilari lavozimlariga oliy yoki o‘rta maxsus yuridik ma’lumotga ega, ayrim hollarda boshqa mutaxassislikdagi oliy ma’lumotga ega shaxslar, Byuroning boshqa lavozimlariga — oliy yok